**คณะสัตวแพทยศาสตร์ มข.จัดโครงการสัมมนาบุคลากรประจำปีงบประมาณ 2560 เรื่อง “กระบวนการพัฒนาแผนกลยุทธ์ประจำปีงบประมาณ 2560”**

 เมื่อวันพฤหัสบดีที่ 5 มกราคม 2560 ที่ผ่านมา เวลา 13.30 -16.30 น. ณ ห้องประชุมอาชาไนย ชั้น 5 อาคารพิเชฎฐ์ เหลืองทองคำ คณะสัตวแพทยศาสตร์ มหาวิทยาลัยขอนแก่นโดยฝ่ายวางแผนและประกันคุณภาพได้จัดโครงการสัมมนาบุคลากรประจำปีงบประมาณ 2560 เรื่อง **“กระบวนการพัฒนาแผนกลยุทธ์ประจำปีงบประมาณ 2560”** ขึ้น โดยการจัดโครงการสัมมนาบุคลากรในครั้งนี้มีวัตถุประสงค์เพื่อให้บุคลากรของคณะทุกคนได้ร่วมกันพิจารณาวิเคราะห์จุดแข็ง จุดอ่อน โอกาส และภาวะคุกคามครอบคลุมพันธกิจทั้ง 5 ด้าน คือ ด้านการผลิตบัณฑิต ด้านการวิจัย ด้านการบริการวิชาการ ด้านการทำนุบำรุงศิลปะและวัฒนธรรม และด้านการบริหารองค์กร โดยคณะได้มีการมอบหมายภารกิจในการวิเคราะห์จุดแข็ง จุดอ่อน โอกาส และภาวะคุกคามในเบื้องต้นให้กับผู้ที่เกี่ยวข้องกับงานทั้ง 5 ด้านแล้วนำเสนอผลการวิเคราะห์เบื้องต้นที่ได้ให้ที่ประชุมได้ช่วยกันพิจารณา ซึ่งผลที่ได้ในการสัมมนาครั้งนี้จะนำไปสู่แนวทางในการกำหนดยุทธศาสตร์และแผนการปฏิบัติการเพื่อนำไปสู่การบรรลุวิสัยทัศน์ของคณะต่อไป โดยในปัจจุบันคณะสัตวแพทยศาสตร์ มหาวิทยาลัยขอนแก่น ได้กำหนดวิสัยทัศน์ไว้ คือ **“คณะสัตวแพทยศาสตร์ชั้นนำของอาเซียน มีความเป็นเลิศด้านสุขภาพหนึ่งเดียว (Leader in Veterinary Science of ASEAN and Excellence in One Health)”** การจัดกิจกรรมในครั้งนี้มีผู้ดำเนินรายการคือ **ผศ.น.สพ.เสรี แข็งแอ** รองคณบดีฝ่ายพัฒนานักศึกษาและศิษย์เก่าสัมพันธ์ และ **รศ.น.สพ.ดร.ชูชาติ กมลเลิศ** คณบดีให้เกียรติเป็นประธานกล่าวเปิดงาน และได้รับความร่วมมือจากบุคลากรคณะฯ เข้าร่วมโครงการเป็นจำนวนมาก